Vėlys
Vėlỹs – ežeras rytų Lietuvoje, Ignalinos rajone, 5 km į pietryčius nuo Ignalinos. Sudarytas iš dviejų duburių (šiaurinio ir pietinio), kuriuos jungia sąsiauris. Pietinėje dalyje į rytus atsišakoja siaura įlanka. Ežero ilgis iš šiaurės į pietus 1,14 km, plotis iki 0,57 km. Altitudė 195,1 m. Būdingi aukšti ir statūs krantai. Iš pietų ežerą supa Piliakalnio miškas. Į Vėlį pietuose įteka Rudinės upelis, šiaurėje, link Vėlykščio ežero, išteka Rudinė (Žeimenos baseinas). Rytinėje Vėlio pakrantėje įsikūręs Vėlionių kaimas, taip pat stūkso Mažulonių piliakalnis. Į šiaurės vakarus įsikūręs Zuikiškės kaimas. Pietrytine pakrante eina kelias  1432  Mikalavas–Senasis Daugėliškis–Panižiškė . Netoliese veikia kaimo turizmo sodyba.